b'\n_START_ARTICLE_\nEngleski gra\xc4\x91anski rat\n_START_PARAGRAPH_\nEngleski gra\xc4\x91anski rat, ponekad zvan i Engleska revolucija je naziv za niz oru\xc5\xbeanih sukoba koji su se odigrali u Engleskoj sredinom 17. stolje\xc4\x87a, a koji svoj izvor imaju u sukobu izme\xc4\x91u engleskog kralja Karla I. i engleskog parlamenta._NEWLINE_Sukob je bio politi\xc4\x8dke i vjerske prirode. Karlo je naslijedio englesko prijestolje od svog oca Jakova I. iz dinastije Stuart. Iako je bio nominalni poglavar Anglikanske crkve, mnogi su ga u Engleskoj smatrali prikrivenim katolikom. Karlo I. je tako\xc4\x91er smatrao da engleski vladar, poput ostalih u Europi tog doba, ima bo\xc5\xbeansko pravo vladanja i da nitko, uklju\xc4\x8duju\xc4\x87i Parlament nema pravo dovoditi u pitanje njegov autoritet i odluke. S druge strane u Engleskoj i \xc5\xa0kotskoj u to doba nastavio je cvasti protestantizam u ekstremnim oblicima, uklju\xc4\x8duju\xc4\x87i puritanizam \xc4\x8diji su predstavnici stuartovsku monarhiju dr\xc5\xbeali raskala\xc5\xa1enom i gre\xc5\xa1nom._NEWLINE_Karlov poku\xc5\xa1aj zaustavljanja takvih tendencija u \xc5\xa0kotskoj doveo je do tzv. biskupskih ratova u kojima je njegova vojska sramotno potu\xc4\x8dena, a Parlament odbio daljnje financiranje vojnih operacija te se Karlo za pomo\xc4\x87 obratio svojim katoli\xc4\x8dkim podanicima u Irskoj, \xc5\xa1to je 1642. godine dovelo do stvaranja dvije vojske \xe2\x80\x93 kraljeve i parlamentarne \xe2\x80\x93 koje su se po\xc4\x8dele sukobljavati jedna s drugom._NEWLINE_Rat je trajao tri godine i nakon po\xc4\x8detnog niza neodlu\xc4\x8dnih bitaka do\xc5\xa1la je do izra\xc5\xbeaja ekonomska premo\xc4\x87 gradova, koji su podr\xc5\xbeavali parlament, nad selom koje je podr\xc5\xbeavalo kralja. Parlamentarci su imali ve\xc4\x87i elan, ali i sposobnijeg zapovjednika u liku Olivera Cromwella \xc4\x8dijom je zaslugom Karlo I. kona\xc4\x8dno pora\xc5\xbeen i zarobljen godine 1645._NEWLINE_Tri godine kasnije, dok je Parlament odlu\xc4\x8divao o kraljevoj sudbini, ponovno je izbila rojalisti\xc4\x8dka pobuna \xe2\x80\x93 tzv. drugi gra\xc4\x91anski rat. Ekstremisti u parlamentarnoj stranci su to iskoristili kao priliku za pu\xc4\x8d, pa je Karlo osu\xc4\x91en za izdaju i pogubljen godine 1649._NEWLINE_Cromwell je poslije suzbio rojalisti\xc4\x8dke pobune na \xc4\x8delu s Karlovim sinom Karlom II. u Irskoj i \xc5\xa0kotskoj. To je imalo osobito te\xc5\xa1ke posljedice u Irskoj, gdje je ubijeno oko 30% stanovni\xc5\xa1tva, a sve zemlje u vlasni\xc5\xa1tvu katolika konfiscirane su i predane Cromwellovim veteranima._NEWLINE_Kao posljedica ratova Kraljevinu Englesku zamijenila je republika po imenu Commonwealth Engleske, odnosno diktatura na \xc4\x8delu s Oliverom Cromwellom. Iako je cromwellovski re\xc5\xbeim nestao nedugo nakon njegove smrti te se Karlo II. vratio na prijestolje, rat je kao trajnu posljedicu ostavio napu\xc5\xa1tanje koncepta o bo\xc5\xbeanskom pravu kraljeva, pa su svi budu\xc4\x87i engleski kraljevi bili prisiljeni vladati uz blagoslov zakonodavne vlasti. Zato se smatra da je upravo engleski gra\xc4\x91anski rat zaslu\xc5\xbean za stvaranje moderne demokracije na Britanskom oto\xc4\x8dju, odnosno koncepta liberalne demokracije u dana\xc5\xa1njem zapadnom svijetu.'